Pingas de auga na cutícula cerosa da folla dunha planta.
Anatomía dunha folla.
A **cutícula vexetal** é unha capa protectora de composición cerosa que cobre a superficie das plantas e que é producida polas células da epiderme  das follas, talos novos e outras partes aéreas que carecen de periderme. A cutícula tende a ser máis grosa na face das follas. Aínda que as plantas de climas secos poden ter cutículas grosas, esta non sempre é máis grosa nas plantas xerófitas ca nas mesófitas.

Composición e partes
--------------------

A cutícula forma unha capa insoluble impregnada e cuberta por ceras. Está formada por ceras intra e epicuticulares, cutina e cután; estes dous últimos forman unha matriz polimerizada. As ceras epicuticulares son mesturas de compostos alifáticos hidrofóbicos, que son compostos hidrocarbonados de cadeas de 16 a 36 carbonos. A cutina, un polímero poliéster composto por omega hidroxiácidos unidos por enlaces éster e epóxido, é o compoñente mellor coñecido da cutícula. A cutícula pode tamén conter un polímero insaponificable hidrocarbonado chamado cután, que abunda en plantas de ambientes secos.

A cutícula pode subdividirse en:

* unha capa externa de ceras.
* unha capa media grosa de cutina impregnada de ceras (a cutícula propiamente dita). Pode haber tamén cután.
* unha capa interna formada por cutina e ceras unidas ás substancias da parede celular da cara externa das células epidérmicas, que segregaron os compoñentes cuticulares. Esta última capa ten pectina, celulosa e outros carbohidratos.

Funcións
--------

A cutícula das plantas forma parte dunha serie de innovacións, xunto cos estomas, xilema e floema e os espazos intercelulares no talo da planta e no mesófilo das follas, que as plantas desenvolveron na súa evolución hai 450 millóns de anos durante a transición entre a vida na auga e a vida en terra. En conxunto, estas características permitiron ás plantas explorar os ambientes aéreos conservando a auga facendo que os intercambios de gases se realicen en superficies internas, que están cubertas por capas impermeables, e adquirindo un sistema de apertura variable, os estomas, que regulan a transpiración e os intercambios de gases. Neste sentido a cutícula foi fundamental. 

Ademais da súa función como barreira de permeabilidade para a auga e os gases, a micro e nanoestrutura da cutícula confírelle á superficie das plantas propiedades que impiden a contaminación dos tecidos das plantas coa auga externa, lixo e microorganismos. Moitas plantas, como o loto (*Nelumbo nucifera*) mostra na cutícula das súas follas propiedades ultrahidrofóbicas e de autolimpeza. O efecto loto ten usos potenciais na fabricación de meteriais biomiméticos.

A capa cerosa da cutícula tamén funciona como un mecanismo defensivo, formando unha barreira física contra a penetración de virus, bacterias, e esporas ou filamentos en crecemento dos fungos. Porén, algúns fungos penetran a cutícula por medios mecánicos ou utilizando o encima cutinase.

Notas
-----

1. ↑  Kolattukudy, PE (1996) Biosynthetic pathways of cutin and waxes, and their sensitivity to environmental stresses. In: Plant Cuticles. Ed. by G. Kerstiens, BIOS Scientific publishers Ltd. Oxford, pp 83-108
2. ↑  Jetter, R, Kunst, L & Samuels, AL (2006) Composition of plant cuticular waxes. In: Riederer, M & Müller, C (2006) Biology of the Plant Cuticle. Blackwell Publishing, 145-181
3. ↑  Baker, EA (1982) Chemistry and morphology of plant epicuticular waxes. In: Cutler, DF, Alvin, KL and Price, CE The Plant Cuticle. Academic Press, 139-165
4. ↑  Holloway, PJ (1982) The chemical constitution of plant cutins. In: Cutler, DF, Alvin, KL and Price, CE The Plant Cuticle. Academic Press, pp. 45-85
5. ↑  Stark, RE and Tian, S (2006) The cutin biopolymer matrix. In:
Riederer, M & Müller, C (2006) Biology of the Plant Cuticle. Blackwell Publishing
6. ↑  Tegelaar, EW, et al. (1989) Scope and limitations of several pyrolysis methods in the structural elucidation of a macromolecular plant constituent in the leaf cuticle of *Agave americana* L. Journal of Analytical and Applied Pyrolysis, 15, 29-54
7. ↑  Jeffree, C. E. 1996. "Structure and ontogeny of plant cuticles". En: *Plant cuticles: An Integrated Functional Approach*, G. Kerstiens (editor), BIOS Scientific, Oxford, pp. 33-85.
8. ↑  Raven, J.A. (1977) The evolution of vascular land plants in relation to supracellular transport processes. Advances in Botanical Research, 5, 153-219
9. ↑  Barthlott, W & Neinhuis, C (1997) Purity of the sacred lotus, or escape from contamination in biological surfaces. Planta 202, 1-8
10. ↑  Freeman, S (2002) Biological Science. Prentice-Hall, Inc. New Jersey

|  |  |
| --- | --- |
| Control de autoridades | 
* Wd: Q1146493
* GEC: 0095613
* JSTOR: plant-cuticle
* MAG: 24361215
* Treccani: cuticola

 |